**Pályázat az ELTE TTK HÖK
Tudományos biztosi feladatkörére**

Kovács Tamás vagyok, immár harmadik évemet kezdem meg Biológia BSc-s hallgatóként, biológus szakirányon. 2011-ben érettségiztem a Fazekas Mihály Fővárosi Gyakorló Általános Iskola és Gimnázium diákjaként és felvételiztem az ELTE TTK-ra. Már elsőéves koromban betekintést nyertem a Hallgatói Önkormányzat munkájába. A 2011. november 18-20. közt megtartott Vezetőképzőn a tanulmányi és tudományos szekciók munkájában vettem részt. Csatlakoztam a Szakterületi Csoport munkájához, rendszeresen jelen voltam az ülésein. Másodévesként jelentkeztem képviselőnek, hogy így is tudjam segíteni hallgatótársaim. Aktív tagja voltam a Küldöttgyűléseknek. Leginkább tanulmányi problémákkal foglalkoztam, de segítettem a biológia szakterület új koordinátorainak munkáját, kidolgoztuk az újonnan megalakuló Szakterületi Bizottságunk működésének alapjait, irányelveit. A szakterület további munkájában, mint a RuBisCo (Rutinos Biológia Szakterületi Korrepetálás) koordinátora fogok közreműködni (SZAB határozat). Emellett továbbra is részt vettem a Tanulmányi (pl. tanterv felülvizsgálatok) és Tudományos Csoport munkájában. Itt részt vettem – jórészt, mint megfigyelő, de egyéni véleményemet is megfogalmazva – a rendszeres tudományos ösztöndíj bírálási szempontjainak felülvizsgálatán. Szakács Dávid kérésére segítettem kigyűjteni 2008-tól a helyi TDK és 2009-től az OTDK helyezetteket (EHÖK kérésére, Vanguard program).

Kutatói és szakmai tevékenység:
Gimnáziumi éveim alatt csatlakoztam a Kutató Diákok Mozgalmához növényélettani témakörben. Segítettem a Természettudományi Múzeum Antropológiai Tárának munkáját a váci múmiák összehasonlító vizsgálatának projektjében, ezáltal kapcsolatba kerültem a BME kísérleti atomreaktorával és a Richter Gyógyszergyár szerkezetkutatói csoportjának munkájával is. Igyekszem szakmai jellegű előadásokon részt venni, követni a tudományos élet alakulását. Jelenleg az MTA-SE Membránbiológiai Kutatócsoportjának Őssejtbiológiai Laboratóriumában dolgozom (OVSZ-hez tartozik).

Munkaterv:

Megválasztásom esetén az első és legfontosabb feladatom a rendszeres tudományos ösztöndíjak elbírálása és ennek koordinálása lesz az előző évek gyakorlata szerint. Ehhez mindenféleképpen szükség lesz olyan emberekre, akik már korábban bíráltak és lehetőség szerint a bíráló már kapcsolatba került a kutatással, ismeri valamennyire a karon folyó kutatásokat a saját szakterületén, esetleg maga is megfordult már konferencián, stb. Mivel figyelemmel kísértem a bírálási szempontok változását, ezért valamennyire belelátok a folyamatba, továbbá Szakács Dávid biztosított róla, hogy számíthatok a tapasztalatára és segítségére.

Folytatni szeretném a 2011. október 15-i Küldöttgyűlésen elfogadásra került tudományos koncepciót. Szeretnék a Tudományos Csoportba új embereket toborozni, illetve számítok a régiek segítségére is. A legfontosabb, hogy minden szakterületről legyen legalább egy fix ember, aki segít a kapcsolattartásban a helyi kutatóműhelyekkel.

Fontos lenne egy hallgatói tudományos honlap vagy az új HÖK honlap tudományos részének tartalmakkal való feltöltése (programajánlók, beszámolók, hírek, pályázatok) és ezek naprakészen tartása. Így feladat lenne 6-10 oldalas, irodalmi hivatkozásokkal is ellátott ismeretterjesztő, tudománytörténeti, tudományfilozófiai cikkek íratása a hallgatókkal vagy akár saját téma rövid bemutatásának megírása a hallgatói tudományos honlapra, illetve ezek 1-2 oldalas kivonatainak elkészíttetése a Nyúzban való megjelentetéshez. Ehhez kapcsolódó különböző konferenciák, előadások figyelése és ezekről beszámoló készítése (pl. Budapest Science Meetup). Szeretném továbbá, ha az ennek kapcsán megírt Nyúz cikk után járó hallgatói jutalom – önkéntes alapon természetesen – felajánlásra kerülne a kari hallgatói tudományos közélet fejlesztésére.

Pályázatfigyelés vonatkozásában fontos lenne a kapcsolattartás a Külügyi Csoporttal is, mivel sok olyan pályázat van, ami külföldi tudományos vagy kutatási ösztöndíj. Továbbá arra is kell figyelni, hogy van-e olyan pályázat, amin szintén a tudományos élet fejlesztésére tudunk forrást nyerni. Mint kutatóegyetem, kiemelt fontosságúnak tartom a megfelelő színvonalú tudományos közélet kialakítását, fenntartását és ehhez sajnos elengedhetetlen bizonyos mennyiségű anyagi keret kialakítása is (pl. konferenciák szervezése, kiadványok). Ebben számítok a Hallgatói Alapítvány segítségére is.

Természetesen feladataim közé tartozónak tekinteném a szakkollégiumokkal és a hallgatói szakmai szervezetekkel (pl. EBiHal, Mafihe) való kapcsolattartás segítését is.

Úgy vélem ebben a feladatkörben tudnék a leginkább hallgatótársaim segítségére lenni, ez áll hozzám a legközelebb. Köszönöm, hogy elolvastátok a pályázatomat! Számítok a bizalmatokra!

2013. június 29.
Budapest

Kovács Tamás